Viimastel päevadel olen enda jaoks autoga liigeldes teinud veidi statistikat ning põhimõtteliselt sõitnud kogu aeg lubatud kiirustega, lasknud jalakäijaid üle tee ja peatunud foori taga täpselt seal, kus on maha tõmmatud stopp-joon. Tulemus on see, et ma nagu oleks teiste autojuhtide meelest mingi väärakas, kes sõita ei oska. Küll kimatakse must mööda nagu tühjast heinaküünist, sitsitakse tagumikus ja vilgutatakse tuledega või siis veel parem on see, et  keeratakse lihtsalt suvaliselt sulle ette. Hea, et endal reaktsioonikiirus veel töötab.    Eile oli hea juhus, kui tulin Järve Selveri juurest linna poole ja reastusin vasakpoolsesse ritta nii, et saaks viaduktilt maha keerata Tammsaare tee peale. Jäin mina siis seisma ilusti stopp-joone taha ja ootasin rohelist tuld, kui järsku mingi jorss kõrvalt reast tõmbas mulle lihtsalt ette, ise parkides pool viltu ja takistades teise rea liiklust. Ma olin hetkeks nagu sõnatu, et mismõttes?!? No okei, minu  ees oli teoorias ruumi, aga et nagu kõrvalt liikuvast reast tõmmata nii lihtsalt ette ja ise seal juures takistades teist rada, oli ikka nõme küll.    Okei, see selleks, aga teine asi, mis ma tähele pannud olen, on see, et kiirendusradade pidevad jooned ja muu selline kraam ei ole enamikele kallitele autoomanikele nagu mitte miskit. Kui ise normaalse autojuhina kiirendad ja vahetad rada siis, kui pidev joon lõppeb, siis bemmi-mersu-audi vennad nagu tõmbavad raksti üle joonte mõtlemata, et jäävad nii  ette eespool olevatele autodele, kes juba on piisavalt kiirendanud ja tahavad rajale tulla. No ei, on vaja kindlasti neile ette tõmmata. Mõnele vibutatakse selle peale rusikata ka aknast stiilis  -  Minu arust tuleks sellised vennad lihtsalt pokrisse panna ja load ära võtta. Positiivne on see, et Tallinna tänavatel olen viimasel ajal näinud hämmastavalt palju politseinike nii ameti kui  ka era autodes, kes spurtijaid ja muid selliseid kõvasid vendasi rajalt maha võtavad. Andku ainult tuld ning palju jõudu neile sellise tänuväärse töö eest. Hääletan turvalisema liiklemise poolt.